Ken Blanchard

Spencer Johnson

NOVÝ MINÚTOVÝ MANAŽÉR

Ukážka z elektronickej knihy

Ďalšie diela Kena Blancharda:

MINÚTOVÝ MANAŽÉR (so Spencerom Johnsonom)

UVEDENIE MINÚTOVÉHO MANAŽÉRA DO PRÁCE (s Robertom Lorberom)

LÍDERSTVO A MINÚTOVÝ MANAŽÉR (s Pat Zigarmiovou a Dreaom Zigarmim)

MINÚTOVÝ MANAŽÉR STRETÁVA OPICU (s Williamom Onckenom)

MINÚTOVÝ MANAŽÉR BUDUJE VYSOKOVÝKONNÝ TÍM (s Donom Carewom a Eunice Parisi-Carewovou)

BESNIACI FANÚŠIKOVIA (so Sheldonom Bowlesom)

HURÁ! (so Sheldonom Bowlesom)

SLÁVA! (so Sheldonom Bowlesom, Donom Carewom a Eunice Parisi-Carewovou)

VÝCVIK VEĽRÝB (s Thadom Lacinakom, Chuckom Tompkinsom a Jimom Ballardom)

PLNOU PAROU VPRED! (s Jessem Stonerom)

TAJOMSTVO (s Markom Millerom)

VEDENIE NA VYŠŠEJ ÚROVNI (so zakladajúcimi spoločníkmi a konzultantmi firmy Ken Blanchard Companies)

ŠTVRTÉ TAJOMSTVO MINÚTOVÉHO MANAŽÉRA (s Margret McBrideovou)

DÔVERA FUNGUJE! (s Cynthiou Olmsteadovou a Marthou Lawrenceovou)

Ďalšie diela Spencera Johnsona:

MINÚTOVÝ MANAŽÉR (s Kenom Blanchardom)

VRCHOLY A ÚDOLIA. Ako zúročiť dobré a zlé časy v práci a v živote

PRÍTOMNOSŤ. Dar, ktorý vás robí šťastnými a úspešnými v práci a v živote

KAM SA PODEL MÔJ SYR? Úžasný spôsob, ako sa vyrovnať so zmenami

KAM SA PODEL MÔJ SYR? Pre dospievajúcich

KAM SA PODEL MÔJ SYR? Pre deti

MINÚTOVÝ PREDAJCA

ÁNO ALEBO NIE. Sprievodca k lepším rozhodnutiam

MINÚTOVÁ MATKA. Najrýchlejší spôsob pre matky, ako pomôcť deťom, aby sa mali rady a dobre sa správali

MINÚTOVÝ OTEC. Najrýchlejší spôsob pre otcov, ako pomôcť deťom, aby sa mali rady a dobre sa správali

MINÚTOVÝ UČITEĽ. Ako naučiť iných učiť sa (s Constance Johnsonovou, Med)

DRAHOCENNÁ PRÍTOMNOSŤ. Dar, ktorý dávate sami sebe

MINÚTA PRE SEBA. Starostlivosť o vaše najcennejšie aktívum

HODNOTOVÉ PRÍBEHY PRE DETI

Ken Blanchard, PhD and Spencer Johnson, M.D.

Nový minútový manažér

Preložené z anglického originálu The New One Minute Manager

Copyright © 2015 by Ken Blanchard, PhD and Spencer Johnson, M.D.

Published by arrangement with William Morrow, an imprint of HarperCollins

Publishers.

All rights reserved

Prvé vydanie.

Všetky práva vyhradené na reprodukciu celku alebo časti v akejkoľvek forme.

Slovak edition © Citadella, 2018

Translation © Ján Dulla

Redigovanie a jazyková redakcia: Jana Oršulová

Obálka a grafická úprava: Citadella

Vydalo vydavateľstvo Citadella v roku 2018

ISBN 978-80-8182-097-7

Vytvorenie elektronickej verzie Dibuk, s. r. o., 2018

Symbol

Symbol Nového Minútového manažéra nám má všetkým pripomínať, aby sme si každý deň našli minútku pozrieť do tvárí ľudí, ktorých vedieme a riadime. A uvedomili si, že sú našimi najdôležitejšími aktívami.

Odkaz od autorov

Od vydania pôvodného Minútového manažéra sa svet zmenil. Aby dnes organizácie udržali krok s neustále sa meniacimi technológiami a postupujúcou globalizáciou, musia reagovať rýchlejšie, s menšími zdrojmi.

Aby sme vám pomohli viesť, riadiť a uspieť v tomto meniacom sa svete, s radosťou vám predkladáme Nového Minútového manažéra.

Keďže základné princípy dnes už klasického príbehu sa nemenia – a pomohli už miliónom ľudí na celom svete –, rovnaká zostáva aj značná časť tohto príbehu.

Lenže tak ako sa mení svet, mení sa aj Minútový manažér. K vedeniu a motivácii ľudí má nový prístup, zameraný na užšiu spoluprácu.

V čase, keď začal prvý raz učiť svoje Tri tajomstvá, bol zaužívaný vertikálny spôsob riadenia.

V súčasnosti je efektívne líderstvo skôr vzťahom medzi osobami, postavenými na jednu úroveň. Prejaví sa to aj u Nového Minútového manažéra.

Ľudia dnes hľadajú vo svojej práci a životoch viac uspokojenia. Chcú sa cítiť zapojení a mať pocit zmysluplnosti svojej práce. Sú menej ochotní vymieňať čas strávený prácou za uspokojovanie mimopracovných potrieb.

Nový Minútový manažér to chápe a podľa toho s ľuďmi pracuje – vie, že sú kľúčovými prispievateľmi k úspechu organizácie. Uvedomuje si, že najvyššou prioritou je prilákať a udržať si talenty.

Kľúčové je, ako svoj nový prístup využíva.

Ako radí staroveký mudrc Konfucius: „Podstatou poznania je, že keď ho máš, treba ho používať.“

Veríme, že sa zamyslíte nad Troma tajomstvami, ktoré nájdete v Novom Minútovom manažérovi, aby ste boli úspešní vo svojom meniacom sa svete – nie iba so svojimi kolegami a spolupracovníkmi, ale tiež so svojou rodinou a priateľmi.

Sme presvedčení, že keď tak urobíte – vy a ľudia, s ktorými pracujete a žijete, budete sa tešiť zdravšiemu, šťastnejšiemu a produktívnejšiemu životu.

Ken Blanchard, Ph.D.

Spencer Johnson, M.D.

Hľadanie

Bol raz jeden bystrý mladík, ktorý hľadal zvláštny druh manažéra. Takého, ktorý by dokázal viesť a riadiť v dnešnom meniacom sa svete.

Chcel nájsť takého, ktorý by ľudí nabádal udržiavať v rovnováhe svoj pracovný a rodinný život, aby oba dostali väčší zmysel a bolo v nich viac radosti.

Chcel pre takého pracovať a chcel sa takým stať.

Jeho hľadanie ho na mnoho rokov zaviedlo do vzdialených kútov sveta.

Navštívil mestečká aj hlavné mestá mocných štátov.

Hovoril s mnohými manažérmi, ktorí sa snažili vyrovnať s rýchlo sa meniacim svetom: s riadiacimi pracovníkmi a podnikateľmi, s vládnymi úradníkmi a zamestnancami armády, s rektormi univerzít a riaditeľmi nadácií; s riaditeľmi obchodov a obchodných domov, reštaurácií, bánk a hotelov; s mužmi a ženami – mladými a starými.

Zašiel do všetkých kancelárií, veľkých a malých, luxusných a skromných, s oknami aj bez nich.

Začínal vidieť celé spektrum toho, ako ľudia riadia ľudí.

Z toho, čo videl, však nemal vždy radosť.

Videl mnoho „tvrdých“ manažérov, ktorých organizácie zdanlivo vyhrávali, zatiaľ čo ľudia, ktorí v nich pracovali, prehrávali.

Niektorí sa považovali za dobrých manažérov. Mnohí si o tom mysleli opak.

Keď mladík sedel v kanceláriách týchto „tvrdých“ manažérov, vždy im položil otázku: „Za aký typ manažéra by ste sa označili?“

Ich odpovede sa takmer nelíšili.

„Som manažér, ktorý sa zameriava na konečný výsledok – mám všetko pod kontrolou,“ dozvedel sa. „Tvrdohlavý.“ „Realistický.“ „Zameraný na dosahovanie ziskov.“

Hovorili, že ľudí vždy riadili takto a nevidia dôvod meniť to.

V ich hlasoch počul hrdosť a záujem o výsledky.

Mladík spoznal aj „milých“ manažérov, ktorých ľudia zdanlivo vyhrávali, zatiaľ čo ich organizácie prehrávali.

Niektorí podriadení ich označili za dobrých manažérov.

Ich nadriadení o tom mali pochybnosti.

Keď tak mladík sedel a počúval odpovede týchto „milých“ ľudí na rovnakú otázku, počul: „Som demokratický manažér.“ „Nápomocný.“ „Ohľaduplný.“ „Ľudský.“

Aj oni vraveli, že ľudí vždy riadili takto a nevidia dôvod na zmenu.

V ich hlase počul hrdosť a záujem o ľudí.

Mladík však bol znepokojený.

Vyzeralo to, že väčšina manažérov na svete stále riadi spôsobom, akým to robili vždy a zameriavajú sa prednostne na výsledky alebo na ľudí.

Zdalo sa, že manažéri, ktorí sa zameriavali na výsledky, dostávali často nálepku „autokratov“, zatiaľ čo tých, čo sa zameriavali na ľudí, často označovali za „demokratov“.

Mladík nad každým z týchto typov premýšľal – „tvrdý“ autokrat aj „milý“ demokrat boli efektívni len čiastočne. Je to ako byť manažérom iba napoly, pomyslel si.

Domov sa vrátil unavený a skleslý.

Svoje hľadanie by bol už dávno vzdal, mal však jednu veľkú výhodu. Presne vedel, čo hľadá.

V týchto meniacich sa časoch, uvažoval, riadia tí najefektívnejší manažéri seba a ľudí, s ktorými pracujú tak, aby z ich prítomnosti mali osoh ľudia aj organizácia.

Mladík hľadal efektívneho manažéra všade, no našiel ich iba niekoľko. Tých zopár, ktorých našiel, mu svoje tajomstvo neprezradilo. Začínal si už myslieť, že to, čo hľadá, možno nikdy nenájde.

Potom sa k nemu začali donášať úžasné príbehy o zvláštnom manažérovi, ktorý, prekvapujúco, žil v susednom meste. Počul, že ľudia pre tohto človeka radi pracujú a že spoločne dosahujú skvelé výsledky.

Počul aj to, že keď ľudia aplikovali princípy tohto manažéra vo svojom osobnom živote, dosahovali skvelé výsledky aj tam.

Rád by vedel, či sú tie príbehy naozaj pravdivé, a ak áno, či by bol tento človek ochotný podeliť sa s ním o svoje tajomstvá.

Zvedavo zavolal asistentke tohto zvláštneho manažéra, či by mu nevedela dohodnúť stretnutie. Na jeho prekvapenie ho asistentka spojila priamo s manažérom.

Keď sa ho mladík opýtal, kedy by sa s ním mohol stretnúť, manažér povedal: „Vyhovuje mi to kedykoľvek tento týždeň, okrem stredajšieho dopoludnia. Čas si zvoľte vy.“

Mladíka to zmiatlo. Ktorý manažér má v práci k dispozícii toľko času? Zároveň ho to ale aj fascinovalo a šiel ho navštíviť.

Koniec ukážky

Table of Contents

Titulná strana

Tiráž

Hľadanie